ועדת החינוך והתרבות, כנסת 15, פרוטוקול מספר 32, 1999-11-23 09:00

זבולון אורלב: אני פותח את ישיבת ועדת החינוך בנושא הצעת חוק חינוך ממלכתי תיקון מס' 7 מטרות החינןך הממלכתי 1998 של ח"כ אמנון רובינשטיין.

זבולון אורלב: ממשרד החינוך נמצא פרופ' מישל אביטבול יו"ר המזכירות הפדגוגית.

זבולון אורלב: איציק כהן לא יגיע, עו"ד סופי אורטשכנזי, יעל פרבר וממשרד המשפטים עו"ד עמי ברקוביץ.

זבולון אורלב: אמנון פותח:

אמנון רובינשטיין: להצעת חוק זו הרבה גלגולים, זו הכנסת השלישית ושר חינוך רביעי.

זבולון אורלב: אבל יו"ר ראשון של ועדת החינוך.

אמנון רובינשטיין: הצעת חוק זו הוגשה בממשלה שהייתי בה שר חינוך, בכנסת ה - 13 , עברה תהליך ארוך של גיבוש בתוך מערכת החינוך.

אמנון רובינשטיין: זה הוגש מחדש.

אמנון רובינשטיין: ההצעה עברה דיונים ארוכים מאד של למעלה משנתיים במערכת החינוך, לא במשרד החינוך, אני מדגיש במערכת החינוך, כולל המועצה לחינוך ממלכתי דתי, מכיון שסעיף אחד משנה את מטרת החינוך ממלכתי דתי וההמלצה היא "והם מחנכים לחיי תורה ומצוות על פי המסורת הדתית וברוח הציונות הדתית".

אמנון רובינשטיין: דבר שני, שרי חינוך מאז הסכימו להצעה זו.

אמנון רובינשטיין: זה היה מוכן אז, בוועדה זו, לקריאה שניה ושלישית בכנסת הקודמת, אבל בגלל עיצומי המשפטנים במשרד המשפטים זה לא הגיע לקריאה שניה ושלישית.

אמנון רובינשטיין: זה היה מונח לקריאה אבל בגלל תקלה טכנית במזכירות זה לא עבר, זה רק מקרה שזה לא התקבל.

אמנון רובינשטיין: זה עבר גם פשרה עם חבר הכנסת שאקי, היתה לו הצעה דומה, זה דבר מאד מורכב שכולל פשרות על פשרות.

אמנון רובינשטיין: אני רוצה להדגיש דבר אחד, ההחלטה של משרד החינוך, ואני חושב שהיא מוכרת ליו”ר הוועדה, היא שמטרות החינוך יהיו אחידות לחינוך הממלכתי היהודי והערבי.

אמנון רובינשטיין: זו בעיה לא קלה לנסח מטרות אחידות אבל מטעמים רבים החלטנו לא לנסח מטרות שונות לחנוך הערבי מכיון שזה היה יוצר בעיות קשות של הגדרת המטרה ומכניס לסיבוך של איך מלמדים הסטוריה וכו".

אמנון רובינשטיין: לכן, הניסוח בסעיף 2 "מטרות החינוך הממלכתי" אמור להיות ישים גם לגבי החינוך הערבי וגם לגבי החינוך העברי.

אמנון רובינשטיין: הסעיף העיקרי הוא - פסקה קטנה (1) "לחנך אדם להיות אוהב אדם, אוהב עמו ואוהב ארצו", זה המפתח.

אמנון רובינשטיין: בעצם לא היו ויכוחים נוספים, היו בקשות בכנסת הקודמת כן להפריד בין החינוך היהודי לחינוך הערבי, אבל גם שר החינוך הקודם הרב יצחק לוי וגם זבולון המר, ונדמה לי שגם השר הנוכחי, לא רוצים הפרדה כזו כי הפדה כזו מחייבת מהכנסת להגדרת מטרות שנויה במחלוקת.

אמנון רובינשטיין: מה שאני מבקש זה להחיל את הרציפות, ואם יש הערות נוספות לדון בהם בקריאה שניה ושלישית.

זבולון אורלב: יש לי שאלה טכנית.

זבולון אורלב: הנוסח שמונח לפנינו זה נוסח ההסתייגות המוסכמת?

אמנון רובינשטיין: הפשרה עם ח"כ שאקי היתה לא לשנות בטקסט הראשון את מיקום הסעיפים.

זבולון אורלב: הנייר הזה הוא הפשרה עם שאקי?

אמנון רובינשטיין: לא.

אמנון רובינשטיין: הפשרה עם שאקי היתה להקדים סעיפים.

זבולון אורלב: אז תנו לי את הנייר שמוסכם עם שאקי.

מירי פרנקל-שור: קודם כל הועדה מחליטה על הנוסח הכחול, אז זה חוזר לוועדה, או שהיא מתחילה לדון מהכחול, או שהיא מאמתת את הדיונים...

זבולון אורלב: ומוסכם ביננו שאנחנו נסכים על...

אמנון רובינשטיין: כן, מוסכם, הנוסח אופשר כי זה רק חילופי מספור הסעיפים, הוא ביקש להקדים את "לימוד תולדות ארץ ישראל בתולדות העם היהודי" במקום 9, 10 ל- 2,3.

עו"ד דורית מורג: מאחר שהיתה השביתה של המשפטנים הנוסח המוזכר לא הוסכם.

אמנון רובינשטיין: בגלל טעות שלי זה לא עלה בכנסת.

מירי פרנקל - שור: זה כבר אושר ע"י הגברת נוגה ענתבי.

אמנון רובינשטיין: אני רוצה להזכיר שהיה עוד שינוי שאני מקבל בשמחה ,

אמנון רובינשטיין: בסעיף קטן (2) "להנחיל את ערכי ההכרזה על מדינת ישראל כמדינה יהודית דמוקרטית".

אמנון רובינשטיין: אבל זה אחרי החלת הרציפות.

זבולון אורלב: הדיון פה הוא האם אנו רוצים להחיל את הרציפות ולחסוך את הקריאה הטרומית והקריאה הראשונה.

זבולון אורלב: נכון?

אמנון רובינשטיין: בעצם סעיף 2 מדבר על מדינת ישאל כמדינה יהודית דמוקרטית רק מפריד ואומר "להנחיל את ערכי מדינת ישראל", ז"א שמדינת ישראל היא מדינה יהודית.

זבולון אורלב: הוא לא אומר את זה ברחל בתך הקטנה.

זבולון אורלב: צריך להמיר את זה.

זבולון אורלב: חברי כנסת ערבים מסכימים לחוק הזה?

אמנון רובינשטיין: אני לא חושב.

אמנון רובינשטיין: הם הסכימו בשעתו, אבל עכשיו, זה עבר פה אחד בכנסת ה- 13.

אמנון רובינשטיין: אבל היום יש רוח קצת שונה.

זבולון אורלב: זה עבר פה אחד בכנסת ה- 13?

אמנון רובינשטיין: כן.

זבולון אורלב: מי צריך להציג את זה במליאה, אני?

מירי פרנקל-שור: זו רק הודעה שאתה מבקש מהמליאה להחיל רציפות ואז יש שבועיים לכל סיעה להביע הסתייגות.

זבולון אורלב: ואם הסיעות הערביות מתנגדות מה קורה אחרי זה?

מירי פרנקל-שור: יש הצבעה

זבולון אורלב: יש הצבעה, אין דיון?

מירי פרנקל-שור: כל אחד אומר את דברו.

מירי פרנקל-שור: הסיעה שמתנגדת אומרת את דברה.

עו"ד דורית מורג: אבל יהיה דיון בוועדה?

מירי פרנקל-שור: בוועדה יהיה דיון רק אחרי החלת הרציפות.

עו"ד דורית מורג: בסדר.

עו"ד דורית מורג: אנחנו בעד להחיל רציפות וכן לקיים דיון בוועדה, כי הדברים לא הונחו היום בצורה מסודרת.

זבולון אורלב: השר עוד לא ראה את הדבר הזה.

עו"ד דורית מורג: ראה, אבל לא התקיים דיון.

זבולון אורלב: מציע ההצעה הבטיח לי שהוא ידבר עם שר החינוך שלא יהיה קושי.

יעל פרבר: השר תומך ברציפות הוא ביקש ממזכיר הממשלה.

עו"ד דורית מורג: אין מחלוקת לגבי הרציפות

זבולון אורלב: גם משרד החינוך תומך בהחלת הרציפות משרד המשפטים תומך בהחלת הרציפות, הוועדה תומכת בהחלת הרציפות.

זבולון אורלב: מי בעד ירים את ידו.

זבולון אורלב: כולם בעד.

זבולון אורלב: תודה רבה לכם.